62021TJ0618_RES
Kawża T‑618/21
WV
vs
Iċ-Ċentru tat-Traduzzjoni għall-Korpi tal-Unjoni Ewropea (CdT)
Sentenza tal-Qorti Ġenerali (Is-Seba’ Awla) tal‑5 ta’ Ottubru 2022
“Servizz pubbliku – Membri tal-persunal temporanju – Leave tal-mard – Assenzi mhux iġġustifikati – Xoljiment tal-kuntratt mingħajr preavviż – Artikolu 16 tal-Kondizzjonijiet tal-impjieg – Artikolu 48(b) tal-Kondizzjonijiet tal-impjieg – Responsabbiltà”
Uffiċjali – Membri tal-persunal temporanju – Xoljiment ta’ kuntratt għal żmien indeterminat fi tmiem il-leave tal-mard – Kundizzjonijiet – Natura kumulattiva
(Kondizzjonijiet tal-impjieg applikabbli għall-aġenti l-oħra, it-tieni paragrafu tal-Artikolu 16 u Artikolu 48(b))
(ara l-punt 29)
Uffiċjali – Membri tal-persunal temporanju – Xoljiment ta’ kuntratt għal żmien indeterminat fi tmiem il-leave tal-mard – Kundizzjonijiet – Skadenza tat-terminu stabbilit għal-leave tal-mard imħallas – Obbligu ta’ verifika mill-amministrazzjoni – Nuqqas ta’ osservanza minħabba assenzi mhux iġġustifikati tal-membru tal-persunal – Inammissibbiltà
(Kondizzjonijiet tal-impjieg applikabbli għall-aġenti l-oħra, it-tieni paragrafu tal-Artikolu 16 u Artikolu 48(b))
(ara l-punti 35, 36, 41)
Uffiċjali – Membri tal-persunal temporanju – Xoljiment ta’ kuntratt għal żmien indeterminat fi tmiem il-leave tal-mard – Kundizzjonijiet – Impossibbiltà għall-membru tal-persunal li jerġa’ jibda jaqdi l-funzjonijiet tiegħu – Data li għandha tittieħed inkunsiderazzjoni – Skadenza tat-terminu stabbilit għal-leave tal-mard imħallas
(Kondizzjonijiet tal-impjieg applikabbli għall-aġenti l-oħra, it-tieni paragrafu tal-Artikolu 16 u Artikolu 48(b))
(ara l-punt 40)
Sunt
WV ġie rreklutat miċ-Ċentru tat-Traduzzjoni għall-Korpi tal-Unjoni Ewropea (CdT) fl‑1997 u ffirma kuntratt għal żmien indeterminat fl‑2004. Mit‑23 ta’ Lulju 2019 sal‑15 ta’ Novembru 2019, WV tqiegħed fuq leave tal-mard imħallas. L-assenza tiegħu mit‑18 ta’ Novembru 2019 sas‑7 ta’ Frar 2020 tqieset miċ-CdT bħala mhux iġġustifikata. Min-naħa tagħhom, l-assenzi tiegħu mit‑8 ta’ Frar sal‑10 ta’ April 2020 u mid‑29 ta’ April sal‑4 ta’ Mejju 2020 ġew aċċettati miċ-CdT bħala ġġustifikati. Mill‑5 ta’ Mejju 2020, l-assenzi tar-rikorrent tqiesu li ma kinux iġġustifikati.
L-avukata ta’ WV talbet dikjarazzjoni ta’ invalidità tiegħu. Hija indikat li, fid-dawl tal-istat ta’ saħħa ta’ WV, ma kienx previst ritorn lejn sitwazzjoni normali fil-futur qarib. Permezz ta’ ittra tal‑14 ta’ Settembru 2020, iċ-CdT ċaħad din it-talba u informa lil WV li kellu l-intenzjoni li japplika l-Artikolu 48(b) tal-Kondizzjonijiet tal-impjieg applikabbli għall-aġenti l-oħra tal-Unjoni Ewropea (iktar ’il quddiem il-“Kondizzjonijiet tal-impjieg”) għall-finijiet tat-terminazzjoni tal-impjieg tiegħu.
Fis‑26 ta’ Novembru 2020, fuq il-bażi tad-dispożizzjoni ċċitata iktar ’il fuq li tipprevedi l-possibbiltà li jiġi tterminat impjieg mingħajr preavviż fil-każ fejn il-membru tal-persunal ma jkunx jista’ jerġa’ jibda jaqdi l-funzjonijiet tiegħu wara l-leave tal-mard imħallas, ġiet adottata deċiżjoni li ttemm l-impjieg ta’ WV mingħajr preavviż. Sussegwentement, WV ippreżenta quddiem il-Qorti Ġenerali rikors għall-annullament ta’ din id-deċiżjoni (iktar ’il quddiem id-“deċiżjoni kkontestata”).
Il-Qorti Ġenerali tilqa’ r-rikors u tannulla d-deċiżjoni kkontestata. Fis-sentenza tagħha, il-Qorti Ġenerali tiddeċiedi dwar il-kwistjoni, li għadha ma ġietx deċiża mill-ġurisprudenza, dwar jekk l-amministrazzjoni tistax ittemm l-impjieg ta’ membru tal-persunal abbażi tal-Artikolu 48(b) tal-Kondizzjonijiet tal-impjieg, billi tibbaża ruħha biss fuq l-assenzi mhux iġġustifikati tiegħu kif ukoll fuq l-interess tas-servizz, mingħajr ma teżamina jekk il-kundizzjonijiet, stabbiliti mit-tieni paragrafu tal-Artikolu 16 tal-Kondizzjonijiet tal-impjieg, li għalih jirreferi l-Artikolu 48(b) tal-Kondizzjonijiet tal-impjieg, humiex issodisfatti.
Il‑kunsiderazzjonijiet tal‑Qorti Ġenerali
Il-Qorti Ġenerali tispeċifika li mit-tieni paragrafu tal-Artikolu 16 u mill-Artikolu 48(b) tal-Kondizzjonijiet tal-impjieg jirriżulta li l-impjieg kuntrattwali ta’ membru tal-persunal jista’ jiġi tterminat meta jkunu ssodisfatti żewġ kundizzjonijiet, jiġifieri l-iskadenza tat-terminu stabbilit għal-leave tal-mard imħallas u l-impossibbiltà għall-membru tal-persunal li jerġa’ jibda jaqdi l-funzjonijiet tiegħu fi tmiem l-imsemmi terminu.
Fir-rigward tal-ewwel kundizzjoni, dwar l-iskadenza tat-terminu stabbilit għal-leave tal-mard imħallas, il-Qorti Ġenerali tfakkar li l-leave tal-mard imħallas imsemmi fl-Artikolu 48(b) tal-Kondizzjonijiet tal-impjieg, li fi tmiemu għandha tiġi evalwata l-possibbiltà għall-membru tal-persunal li jerġa’ jibda jaqdi l-funzjonijiet tiegħu, huwa dak previst fit-tieni paragrafu tal-Artikolu 16 tal-Kondizzjonijiet tal-impjieg.
Mill-qari flimkien tal-Artikolu 48(b) u tat-tieni paragrafu tal-Artikolu 16 tal-Kondizzjonijiet tal-impjieg jirriżulta li l-impjieg ta’ membru tal-persunal jista’ jiġi tterminat mingħajr preavviż wara l-leave tal-mard imħallas tiegħu fil-każ fejn dan il-leave jeċċedi jew perijodu ta’ tliet xhur jew it-tul ta’ żmien maħdum mill-membru tal-persunal ikkonċernat meta dan ikun itwal.
Għaldaqstant, sabiex itemm l-impjieg tar-rikorrent abbażi tal-Artikolu 48(b) tal-Kondizzjonijiet tal-impjieg, iċ-CdT kellu jivverifika li din il-kundizzjoni kienet issodisfatta.
Il-Qorti Ġenerali tikkonstata, f’dan ir-rigward, li ċ-CdT ikkunsidra li l-assenzi mhux iġġustifikati ta’ WV, billi temmew id-drittijiet tiegħu għal leave tal-mard imħallas kienu jeżentaw lill-amministrazzjoni milli tivverifika jekk il-kundizzjoni dwar l-iskadenza tat-terminu stabbilit għal-leave tal-mard imħallas mogħti lir-rikorrent kinitx issodisfatta. Madankollu, la l-Artikolu 48(b) tal-Kondizzjonijiet tal-impjieg, li fuqu hija bbażata d-deċiżjoni kkontestata, u lanqas id-dispożizzjonijiet tat-tieni paragrafu tal-Artikolu 16 tal-Kondizzjonijiet tal-impjieg li jistabbilixxi din l-aħħar kundizzjoni, ma jipprevedu li deċiżjoni ta’ terminazzjoni mingħajr preavviż tista’ tiġi adottata mingħajr il-verifika minn qabel tal-iskadenza tat-terminu stabbilit għal-leave tal-mard imħallas mogħti lill-membru tal-persunal ikkonċernat skont il-modalitajiet stabbiliti mit-tieni paragrafu tal-Artikolu 16 tal-Kondizzjonijiet tal-impjieg. Barra minn hekk, ma jirriżulta minn ebda waħda minn dawn id-dispożizzjonijiet, u lanqas mill-Artikolu 59 tar-Regolamenti tal-Persunal, li jistabbilixxi, b’mod partikolari, is-sistema legali applikabbli għal-leave tal-mard u għall-assenzi mhux iġġustifikati, li l-verifika tal-kundizzjoni dwar l-iskadenza tat-terminu stabbilit għal-leave tal-mard imħallas previst mit-tieni paragrafu tal-Artikolu 16 tal-Kondizzjonijiet tal-impjieg setgħet tiġi ssostitwita, fil-każ ta’ assenza mhux iġġustifikata fid-data tat-terminazzjoni kontenzjuża kif ukoll qabel din id-data, bil-konstatazzjoni ta’ dawn l-assenzi.. Konsegwentement, permezz tad-deċiżjoni kkontestata, iċ-CdT applika kundizzjoni ta’ assenza mhux iġġustifikata li ma hijiex prevista fl-Artikolu 48(b) u fit-tieni paragrafu tal-Artikolu 16 tal-Kondizzjonijiet tal-impjieg u temm l-impjieg għal żmien indeterminat ta’ WV mingħajr ma vverifika li l-ewwel kundizzjoni stabbilita minn dawn id-dispożizzjonijiet kienet issodisfatta.
Fir-rigward tat-tieni kundizzjoni, dwar l-impossibbiltà għall-membru tal-persunal li jerġa’ jibda jaqdi l-funzjonijiet tiegħu fi tmiem it-terminu stabbilit għal-leave tal-mard imħallas, il-Qorti Ġenerali tikkonstata li mill-ittri tal-avukata ta’ WV jirriżulta li dan tal-aħħar irrikonoxxa li kien jinsab fl-impossibbiltà li jerġa’ jibda jaqdi l-funzjonijiet tiegħu, li ċ-CdT ħa inkunsiderazzjoni fid-deċiżjoni kkontestata billi jirriproduċi l-kontenut tal-imsemmija ittri.
Madankollu, peress li d-data li fiha din l-impossibbiltà kellha tiġi kkonstatata kienet, skont l-Artikolu 48(b) tal-Kondizzjonijiet tal-impjieg, wara t-terminu stabbilit għal-leave tal-mard imħallas, li ġie rrilevat preċedentement li ma kienx ġie evalwat miċ-CdT, it-tieni kundizzjoni ma tistax titqies li hija ssodisfatta. Għaldaqstant, il-Qorti Ġenerali tikkonkludi li, bl-adozzjoni tad-deċiżjoni kkontestata, iċ-CdT kiser l-Artikolu 48(b) u t-tieni paragrafu tal-Artikolu 16 tal-Kondizzjonijiet tal-impjieg.